A BIZOTTSÁG 225/2007/EK RENDELETE
(2007. március 1.)
az 1493/1999/EK tanácsi rendeletben előírt, a 2006/2007-es borászati évben nyújtandó szerkezetátalakítási és átállítási támogatásokról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 80. cikke b) pontjára,
mivel:
(1)
Az 1493/1999/EK rendelet 13. cikkének (3) bekezdése előírja, hogy azokon a területeken, amelyek a strukturális alapokra vonatkozó általános rendelkezésekről szóló, 1999. június 21-i 1260/1999/EK tanácsi rendelet (2) értelmében az 1. célkitűzés hatálya alá tartoznak, a szerkezetátalakítási és átállítási költségekhez való közösségi hozzájárulás mértéke az említett költségek 75 %-áig terjedhet.
(2)
Az 1260/1999/EK rendeletet hatályon kívül helyezte az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló, 2006. július 11-i 1083/2006/EK tanácsi rendelet (3). Az 1260/1999/EK rendelet 3. cikkének (1) bekezdése értelmében az 1. célkitűzés hatálya alá a Statisztikai Célú Területi Egységek Nómenklatúrája (NUTS II) szerinti II. szintnek megfelelő azon régiók tartoznak, amelyekben az egy főre eső - vásárlóerő-paritáson mért - GDP nem éri el a közösségi átlag 75 %-át. Az 1083/2006/EK rendelet 5. cikkének (1) bekezdése értelmében az ilyen régiók a konvergencia-célkitűzés alapján támogathatóak. Egyes, az 1. célkitűzés hatálya alá tartozó régiókra nem terjed ki a konvergencia-célkitűzés.
(3)
Ez konkrét gyakorlati problémákhoz vezet a 2006/2007-es borászati évre vonatkozóan elkészített és jóváhagyott szerkezetátalakítási és átállítási tervek olyan régiókban történő megvalósítása során, amelyek az 1260/1999/EK rendelet alapján az 1. célkitűzés hatálya alá tartozó területeknek minősültek, de amelyek az 1083/2006/EK rendelet értelmében a konvergencia-célkitűzés keretében már nem támogathatóak a strukturális alapokból. Nehézséget jelent ugyanazon a pénzügyi éven belül elkülöníteni egymástól azokat a kifizetéseket, amelyeknél a közösségi hozzájárulás mértéke különböző. Ezért indokolt meghosszabbítani az 1493/1999/EK rendelet 13. cikke (3) bekezdésének az 1. célkitűzés hatálya alá tartozó régiókra történő alkalmazását a 2006/2007-es borászati év időtartamára.
(4)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1260/1999/EK rendelet értelmében az 1. célkitűzés hatálya alá tartozónak minősülő régiókra a 2006/2007-es borászati évben az 1493/1999/EK rendelet 13. cikkének (3) bekezdésében foglaltakat kell alkalmazni.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 1-jén.